Oficiālais Vēstnesis 201 E , 18/08/2005 Lpp. 0123 - 0125



P6_TA(2004)0068 Cilvēktiesību situācija Eritrejā Eiropas Parlamenta rezolūcija par par cilvēktiesību situāciju Eritrejā Eiropas Parlaments, - ņemot vērā Āfrikas Cilvēktiesību komitejas 2004. gada martā pret Eritreju pieņemto nolēmumu, - ņemot vērā Reglamenta 115.panta 5. punktu, A. patiesās rūpēs par cilvēktiesību situācijas nepārtraukto pasliktināšanos Eritrejā un raizējoties par Eritrejas varasiestāžu izrādīto nevēlēšanos sadarboties, neskatoties uz atkārtotiem starptautisko cilvēktiesību organizāciju un NVO aicinājumiem; B. tā kā 2004. gada 4. novembrī Eritrejas drošības spēki bez rūpīgas pārbaudes ir arestējuši tūkstošiem jauniešu un citas personas, ko tur aizdomās par izvairīšanos no militārā dienesta, un baidoties, ka apcietinātos var pakļaut spīdzināšanai un slikti izturēties pret tiem; C. tā kā tiek lēsts, ka 2004. gada 4. novembrī notikušā iebrukuma rezultātā Adi Abeto militārā cietumā ir gājuši bojā vismaz 12 cilvēki; D. tā kā daudzi jauni cilvēki ir aizbēguši no valsts, lai izvairītos no militārā dienesta, un daudzi cilvēki, kuri piespiedu kārtā atgriezās Eritrejā no Maltas un Lībijas, tika arestēti, spīdzināti un nosūtīti uz slepeniem cietumiem, kur viņi vēl joprojām atrodas slepenā apcietinājumā; E. izsakot dziļu nožēlu par tā sauktās Asmara - 11 grupas (iepriekšējās valdošās partijas parlamenta deputātu grupa, kas aicināja sākt demokratizācijas procesu) turēšanu ieslodzījumā no 2001. gada, neizvirzot viņiem apsūdzības; F. ņemot vēra, ka saistībā ar neatkarīgas preses aizliegšanu de facto un vairāku asociāciju "Žurnālisti bez robežām" pārstāvošu žurnālistu aizturēšanu Eritreja ir ievietota pasaules attiecībā pret žurnālistiem visrepresīvāko valstu trešajā kategorijā; G. tā kā Asmarā kopš 2001. gada septembra ir arestēti 13 neatkarīgi žurnālisti, no kuriem viens — Dawit Issak ‐ ir Zviedrijas pilsonis, kurš nav tiesāts par nevienu pārkāpumu, un Eritrejas varasiestādes ir atteikušās sniegt jebkādus komentārus par viņa likteni; H. tā kā 1997. gada konstitūcija, kas garantē pilsoniskās brīvības, tai skaitā reliģiskās pārliecības brīvību, nekad nav īstenota; I. tā kā cieņa pret cilvēktiesībām un pamatbrīvībām, tajā skaitā vārda brīvība, ir neatņemama Kotonū Partnerattiecību nolīguma sastāvdaļa, 1. stingri nosoda visus cilvēktiesību pārkāpumus Eritrejā un aicina valsts varasiestādes ievērot cilvēktiesības un starptautiskās konvencijas un pilnībā sadarboties ar starptautiskajām cilvēktiesību organizācijām un NVO; 2. aicina Eritrejas valdību ievērot starptautiskās cilvēktiesību konvencijas; 3. aicina veikt rūpīgu un neatkarīgu izmeklēšanu par Adi Abeto militārajā cietumā 2004. gada 4. novembrī notikušo incidentu, kurā pēc saņemtās informācijas ir nošauti vismaz divpadsmit ieslodzītie, un aicina saukt pie atbildības par šī nozieguma izdarīšanu vainīgos; 4. aicina Eritrejas varasiestādes nekavējoties atbrīvot 11 bijušos parlamenta deputātus saskaņā ar Āfrikas Cilvēktiesību komitejas 2004. gada martā pieņemto nolēmumu; 5. aicina Eritrejas iestādes atcelt aizliegumu valstī izdot neatkarīgus preses izdevumus un nekavējoties atbrīvot 13 neatkarīgos žurnālistus un visus pārējos, kas ir apcietināti par to, ka izmantoja tiesības uz vārda brīvību; 6. aicina Eritrejas varasiestādes ievērot visu ieslodzīto, tajā skaitā arī 2004. gada 4. novembrī arestēto jauniešu cilvēktiesības un ļaut viņiem nekavējoties sazināties ar ģimenēm un advokātiem; 7. atkārtoti uzsver, kas tas piešķir lielu nozīmi pamatbrīvībām, tajā skaitā vārda brīvībai, tiesībām apvienoties, īpaši politikas un ārodbiedrību jomās, un pulcēšanās brīvībai; 8. atkārtoti izsaka prasību sākt Eritrejā politisku procesu, lai sapulcinātu dažādo partiju vadītājus un pilsoniskās sabiedrības pārstāvjus ar mērķi rast risinājumu pašreizējai krīzei un nostādīt valsti uz demokrātijas, politiskā plurālisma un ilgspējīgas attīstības ceļa; šajā sakarā apstiprina apņemšanos atbalstīt Eritrejas attīstību, kā arī miera, stabilitātes un sadarbības nodrošināšanu šajā reģionā; 9. aicina ES padomi un Komisiju atbilstīgi Kotonū Nolīguma 96. pantam sākt pārrunu procedūru, lai izbeigtu cilvēktiesību pārkāpumus un sagatavotu augsni politiskam plurālismam; 10. uzdod tā priekšsēdētājam nosūtīt šo rezolūciju Padomei, Komisijai, ĀKK un ES Padomei un Apvienotajai parlamentārajai asamblejai, Apvienoto Nāciju Organizācijas un Āfrikas Savienības ģenerālsekretāriem, kā arī Eritrejas valdībai un Parlamentam. --------------------------------------------------